আগামী একাদশ জাতীয় সংসদ নির্বাচন সামনে রেখে বিএনপি প্রস্তুতি নিচ্ছে বলে নেতা কর্মীদের সূত্রে জানা গেছে। হামলা, মামলা ও গ্রেফতারি পরোয়ানা মাথায় নিয়ে দৌড়ের মধ্যে থাকলেও দলটির সাংগঠনিক অবস্থান শক্তিশালী। এ প্রসঙ্গে বিএনপির বেশ কয়েকজন নেতা কর্মীর সাথে আলাপকালে তারা জানায়, নির্বাচনের জন্য দলের নেতা কর্মীরা প্রস্তুত। আগামী নির্বাচনে নোয়াখালীর ৬টি আসনের মধ্যে ৫টিতে বিএনপি প্রার্থী পরিবর্তন হবেনা বলে একাধিক সূত্রে জানা গেছে। এসব আসনের প্রার্থীরা হলেন, নোয়াখালীর চাটখিল আসনে বিএনপির যুগ্ম-মহাসচিব ও সাবেক এমপি ব্যারিষ্টার মাহবুব উদ্দিন খোকন, সেনবাগ আসনে বিএনপি চেয়ারপার্সনের উপদেষ্টা ও সাবেক চীফ হুইপ জয়নুল আবদীন ফারুক, বেগমগঞ্জ আসনে বিএনপির ভাইস চেয়ারম্যান ও সাবেক এমপি বরকত উল্লা বুলু, নোয়াখালী সদর আসনে বিএনপির ভাইস চেয়ারম্যান, সাবেক এমপি ও তৃণমূল সমন্বয়ক মো. শাহজাহান, কোম্পানীগঞ্জ আসনে সাবেক উপ রাষ্ট্রপতি, বিএনপি স্থায়ী কমিটির সদস্য ব্যারিষ্টার মওদুদ আহমদ। অপরদিকে হাতিয়া আসনে সাবেক এমপি প্রকৌশলী ফজলুল আজিমকে বিএনপিতে ফিরিয়ে এনে মনোনয়ন দেয়া হতে পারে বলে গুঞ্জন চলছে।